Der ryger omkring 55.000 liter øl indenbords for de 200.000 gæster, der besøger Hjallerup Marked henover de næste fire dage. Og selv om en iskold fadøl kan skabe hygge blandt venner, så skaber den også ekstraarbejde for Nordjyllands Politi. På første åbningsdag torsdag blev en politibetjent slået og sparket af en 20-årig mand, der var påvirket. Den civilklædte betjent havde bemærket, at den 20-årige var i gang med at ryge joints sammen med en flok venner. Og da det er ulovligt at være i besiddelse af euforiserende stoffer, som hash også er, så henvendte den civile betjent sig til manden. - Manden reagerede ved at slå betjenten i brystet og sparke ham på siden af hoften. Heldigvis kom han ikke til skade, men han vil blive sigtet for vold mod tjenestemand, oplyser vagtchef hos Nordjyllands Politi Jesper Sørensen. Den 20-årige vil også blive sigtet for overtrædelse af loven om euforiserende stoffer. Han er løsladt igen, men vil fortsat være sigtet i sagen. Flere mindre sager Nordjyllands Politi rykkede ud til flere andre og knap så alvorlige sager i løbet af torsdagen på Hjallerup Marked. Blandt andet blev en 32-årig mand fra Østjylland anholdt for at opføre sig højtrystet og aggressivt - og forstyrre den offentlige orden. Ud over flere tusinde liter øl, så fik gæsterne også musik til øregangen torsdag aften. Her spillede stor navne som blandt andre Kato og Hedegaard. Hjallerup Marked løber af stablen indtil søndag aften.

Referat:
Betjenten kom ikke alvorligt til skade, men gerningsmanden er sigtet for flere forhold.